Ένα ψευδές μήνυμα για επιστράτευση έχει αρχίσει να διακινείται μέσω SMS σε κινητά Ελλήνων πολιτών, προκαλώντας αναστάτωση.

«Ενημερώνουμε τους πολίτες ότι ξεκινάει η διαδικασία επιστράτευσης αρχής γενομένης 298 έως 326. Θα δοθούν υπόλοιπες πληροφορίες εν καιρώ», γράφει το εν λόγω μήνυμα.

Μάλιστα όπως ανέφεραν πηγές του ΥΕΘΑ στο CNN Greece, ούτε βρίσκεται σε εξέλιξη αλλά ούτε και πρόκειται να ξεκινήσει η διαδικασία επιστράτευσης των αρρένων Ελλήνων.

Οποιαδήποτε πληροφορία αναφέρει για δήθεν επιστράτευση, πρόκειται για ψευδής είδηση καθώς σύμφωνα με τις ίδιες πηγές πρόκειται για προσπάθειες άγνωστων κύκλων να δημιουργήσουν αναταραχή.

Νωρίτερα την Πέμπτη, στο φυλάκιο Καστανεών Έβρου έφτασαν λίγο πριν από τις 10 το πρωί, ο υπουργός Προστασίας του Πολίτη Μιχάλης Χρυσοχοΐδης και ο Εκτελεστικός Διευθυντής της Ftontex Φαμπρίς Λεζερί.

Τουρκικά F-16 πάνω από τη Στρογγύλη

Νέα υπερπτήση στον εναέριο χώρο του Αιγαίου πραγματοποίησε το μεσημέρι της Πέμπτης ζεύγος τουρκικών μαχητικών F-16.

Τα δύο αεροσκάφη εισήλθαν στο FIR Αθηνών, χωρίς να καταθέσουν σχέδιο πτήσης και πέταξαν πάνω από τη Στρογγύλη στα 24.000 πόδια.

Τα παραπάνω αεροσκάφη αναγνωρίστηκαν και αναχαιτίστηκαν σύμφωνα με τους διεθνείς κανόνες.

Συνάντηση Δένδια - Πάιατ

Εν τω μεταξύ, με τον Αμερικανό πρεσβευτή Τζέφρι Πάιατ συναντήθηκε την Πέμπτη ο υπουργός Εξωτερικών Νίκος Δένδιας. Ο κ. Πάιατ επανέλαβε ότι οι ΗΠΑ στηρίζουν το κυριαρχικό δικαίωμα της Ελλάδας να προστατεύει τα σύνορά της.

Σύμφωνα με διπλωματικές πηγές, η συζήτηση εστιάστηκε στις πρόσφατες προκλητικές ενέργειες και δηλώσεις της Τουρκίας, καθώς και στην κατάσταση στον Έβρο, σχετικά με τις οποίες ο υπουργός Εξωτερικών ανέπτυξε διεξοδικά τις ελληνικές θέσεις.

Μετά τη συνάντηση, ο Αμερικανός πρέσβης με ανάρτησή του στον προσωπικό του λογαριασμό στο twitter έκανε λόγο για συνέχιση τη στενής συνεργασίας με τον κ. Δένδια, καθώς οι ΗΠΑ «υποστηρίζουν το κυριαρχικό δικαίωμα της Ελλάδας να προστατεύει τα σύνορά της».

«Θα εργαστούμε προκειμένου να εξουδετερώσουμε τις εντάσεις και να τερματίσουμε τις προκλητικές πράξεις και τις ψευδείς ειδήσεις στα μέσα κοινωνικής δικτύωσης», επεσήμανε ο κ. Πάιατ.

Ηρεμία στις Καστανιές Έβρου

Στο μεταξύ, στο τελωνείο των Καστανεών επανήλθε η ηρεμία, μετά τα χθεσινάεπεισόδια.

Σύμφωνα με όσα έγιναν γνωστά χθες, ομάδες ατόμων από την τουρκική πλευρά εξαπέλυσαν δεκάδες βόμβες μολότοφ ενώ άναψαν και φωτιές κατά μήκος του φράχτη.

Οι ελληνικές Αρχές απάντησαν κάνοντας εκτεταμένη ρίψη χημικών, κάνοντας την ατμόσφαιρα στην περιοχή ασφυκτική για αρκετή ώρα.

Σημειώνεται πως στο σημείο βρίσκονται και δυνάμεις της Frontex, που προσφάτως εντάχθηκαν στις δυνάμεις που περιφρουρούν τα ελληνοτουρκικά σύνορα στην περιοχή.

Όπως έγινε γνωστό από κυβερνητικές πηγές, το 24ωρο μεταξύ 06.00 το πρωί της Τεταρτης και 06.00 το πρωί της Πέμπτης, στην περιοχή του Έβρου:

- Έγιναν 3 συλλήψεις. Οι συλληφθέντες είναι, 2 προερχόμενοι από το Τονγκο και ένας από το Πακιστάν.

- Η παράνομη είσοδος στη χώρα αποτράπηκε σε 741 περιπτώσεις

Υπερπτήσεις πάνω από τον Έβρο

Νωρίτερα την Τετάρτη, οι Τούρκοι έκαναν υπερπτήσεις με F-16 πάνω από τον βόρειο Έβρο.

Πρόκειται για την πρώτη φορά που σημειώνονται υπερπτήσεις τουρκικών μαχητικών στην εν λόγω περιοχή.

Όπως έγινε γνωστό από το ΓΕΕΘΑ, ζεύγος τουρκικών F-16 που εισήλθε στο FIR Αθηνών χωρίς να καταθέσει σχέδιο πτήσης, πέταξε πάνω από τον Βόρειο Έβρο σε ύψος από 10.000 έως 500 πόδια, στις 14:50 μ.μ.

Μισή ώρα αργότερα και συγκεκριμένα στις 15:27 μ.μ. ζεύγος τουρκικών αεροσκαφών που είχε εισέλθει στο FIR Αθηνών χωρίς να καταθέσει σχέδιο πτήσης, επίσης, πέταξε πάνω από τους Καλόγερους - βορειοανατολικά της Άνδρου στα 26.000 πόδια.